ΓΡΑΠΤΗ ΕΡΩΤΗΣΗ P-0273/98 υποβολή: Lissy Grφner (PSE) προς το Συμβούλιο (6 Φεβρουαρίου 1998)

Θέμα: Εφαρμογή του ψηφίσματος του Συμβουλίου της 20ής Δεκεμβρίου 1995 για την ενσωμάτωση θεμάτων που αφορούν τα δύο φύλα στην αναπτυξιακή συνεργασία

Κατά τη συνάντηση της ασκούσης την προεδρία του Συμβουλίου Υπουργών Ανάπτυξης, κ. Clare Short, Υφυπουργού Διεθνούς Ανάπτυξης του Ηνωμένου Βασιλείου, στις 19 Ιανουαρίου 1998, με τα μέλη της Επιτροπής Ανάπτυξης και Συνεργασίας του Ευρωπαϊκού Κοινοβουλίου, η κ. Short, απαντώντας σε ερωτήσεις βουλευτών του Ευρωπαϊκού Κοινοβουλίου, τόνισε ότι η εφαρμογή του ψηφίσματος του Συμβουλίου της 20ής Δεκεμβρίου 1995 για την ενσωμάτωση θεμάτων που αφορούν τα δύο φύλα στην αναπτυξιακή συνεργασία συγκαταλέγεται στις προτεραιότητες της σημερινής προεδρίας.

Ποιές συγκεκριμένες ενέργειες πρόκειται να αναλάβει το Συμβούλιο για την εφαρμογή του προαναφερθέντος ψηφίσματος κατά τη διάρκεια της βρετανικής προεδρίας;

Απάντηση (11 Μαΐου 1998)

Eίναι γνωστό ότι η άνιση μεταχείριση των δύο φύλων αποτελεί ένα από τα κύρια εμπόδια στην επίτευξη βιώσιμης ανάπτυξης. Καθώς το 70% περίπου των φτωχών ανθρώπων στον κόσμο είναι γυναίκες, γιά την επίτευξη του στόχου της αποτελεσματικής μείωσης της φτώχειας απαιτούνται πολιτικές που να αναγνωρίζουν τον πολλαπλό ρόλο της γυναίκας, και μακροοικονομικές πολιτικές και στρατηγικές ανάπτυξης που να ανταποκρίνονται στις ανάγκες και τις προσπάθειες των γυναικών.

Η Προεδρία του Συμβουλίου έχει υποβάλει σχέδιο συμπερασμάτων σχετικά με την ισότητα των φύλων σε συνέχεια του ψηφίσματος του Συμβουλίου του 1995 γιά την ένταξη των θεμάτων ισότητας των φύλων στη συνεργασία για την ανάπτυξη. Το σχέδιο εξετάστηκε από την ομάδα «Ανάπτυξη» του Συμβουλίου, η οποία επεξεργάστηκε και συμφώνησε με κείμενο το οποίο θα υποβληθεί προς έγκριση στο Συμβούλιο «Ανάπτυξη» στις 18 Μαΐου 1998. Το εν λόγω σχέδιο συμπερασμάτων προβλέπει μεταξύ άλλων την συστηματική ενσωμάτωση της ισότητας των φύλων στους κανονισμούς και τις κατευθυντήριες γραμμές για τα προγράμματα αναπτυξιακής συνεργασίας της Κοινότητας και των κρατών μελών.

Το σχέδιο συμπερασμάτων ορίζει επίσης ότι τα θέματα ισότητας των φύλων θα αναλύονται και θα θεωρούνται ως μέρος της κανονικής προετοιμασίας και παρακολούθησης ενός σχεδίου ή προγράμματος, και θα ενσωματώνονται στην τεκμηρίωση του σχεδίου. Θα καταρτισθούν οδηγοί ορθής πρακτικής για το προσωπικό. Οι διαδικασίες λήψης αποφάσεων θα εξασφαλίζουν ότι τα θέματα ισότητας των φύλων περιλαμβάνονται επαρκώς στις δράσεις διαλόγου, σχεδιασμού, ελέγχου και αξιολόγησης των βασικών κατευθύνσεων. Αυξημένη προσοχή θα δοθεί στην ευαισθητοποίηση των ατόμων που λαμβάνουν αποφάσεις στις συνεργαζόμενες χώρες και στη δημιουργία υποδομής.

Επιπλέον, στο σχέδιο συμπερασμάτων, η σύνδεση μεταξύ φτώχειας και ισότητας των φύλων αντιμετωπίζεται με την πρόταση να υποστηρίζουν η Κοινότητα και τα κράτη μέλη την ανάπτυξη, από τις εταίρες χώρες, στρατηγικών εξάλειψης της φτώχειας οι οποίες να ενσωματώνουν τα ζητήματα ισότητας των φύλων.

Προτείνεται επίσης να ενισχύονται, όταν ενδείκνυται, τα δίκτυα μεταξύ των κύριων σημείων επαφής για θέματα ισότητας των φύλων, σε κάθε μονάδα της Επιτροπής και των κρατών μελών που είναι υπεύθυνη γιά την αναπτυξιακή συνεργασία, με σκοπό να προωθείται η συνειδητοποίηση των προβλημάτων που αφορούν την ισότητα των φύλων, να βελτιώνεται η ικανότητα ανάλυσης αυτών των θεμάτων και να ενισχύεται η παρακολούθηση της ένταξης των θεμάτων ισότητας των φύλων. Θα βελτιωθεί η υποδομή γιά την εφαρμογή του Ψηφίσματος στην Κοινότητα και τα κράτη μέλη. Η κατάρτιση σε θέματα ισότητας των φύλων θα πρέπει να επεκταθεί στις αντιπροσωπίες και τα τοπικά γραφεία όπως και στις κεντρικές υπηρεσίες, και θα διατεθούν, εάν χρειασθεί, επαρκείς πόροι γιά την υποστήριξη αυτών των προσπαθειών.

Υπενθυμίζεται περαιτέρω στο αξιότιμο μέλος του Κοινοβουλίου ότι έχει ήδη αρχίσει η νομοθετική διαδικασία σχετικά με πρόταση της Επιτροπής γιά κανονισμό του Συμβουλίου για την ένταξη των θεμάτων ισότητας των φύλων στην συνεργασία γιά την ανάπτυξη (COM (97) 265 τελικό). Σκοπός του κανονισμού είναι η παροχή οικονομικής βοήθειας και τεχνικών γνώσεων γιά την υποστήριξη της ένταξης των θεμάτων ισότητας των φύλων σε όλες τις πολιτικές και παρεμβάσεις της αναπτυξιακής συνεργασίας. Η παρεχόμενη βοήθεια θα συμπληρώνει, ενισχύει και συντονίζει την βοήθεια που παρέχεται στα πλαίσια άλλων μέσων συνεργασίας για την ανάπτυξη.

Η ομάδα «Συνεργασία γιά την ανάπτυξη» του Συμβουλίου είχε συμφωνήσει, τον Δεκέμβριο του 1997, για ένα σχέδιο κοινής θέσης. Τον Φεβρουάριο 1998 η Επιτροπή υπέβαλε τροποποιημένη πρόταση (COM (98) 82 final 97/0151 (SYN), λαμβάνοντας υπόψη το εν λόγω σχέδιο κοινής θέσης, όπως επίσης και τις τροπολογίες του Κοινοβουλίου. Η τροποποιημένη πρόταση εξετάστηκε στις 19 Φεβρουαρίου από την αρμόδια ομάδα εργασίας του Συμβουλίου. Η Κοινή Θέση θα εγκριθεί πιθανότατα στο εγγύς μέλλον και κατόπιν θα διαβιβασθεί στο Κοινοβούλιο.